
Besąlyginė nuomonė dėl konsoliduotųjų finansinių ataskaitų rinkinio

	Mes atlikome Privalomojo sveikatos draudimo fondo 2018 metų konsoliduotųjų finansinių ataskaitų rinkinio auditą.
Mūsų nuomone, Privalomojo sveikatos draudimo fondo 2018 metų konsoliduotųjų finansinių ataskaitų rinkinys parodo tikrą ir teisingą 2018 m. gruodžio 31 d. finansinę būklę, 2018 metų veiklos rezultatus, grynojo turto pokyčius ir pinigų srautus pagal Lietuvos Respublikos viešojo sektoriaus apskaitos ir finansinės atskaitomybės standartus.

	

	Besąlyginė nuomonė dėl konsoliduotųjų biudžeto vykdymo ataskaitų rinkinio

	Mes atlikome Privalomojo sveikatos draudimo fondo 2018 metų konsoliduotųjų biudžeto vykdymo ataskaitų auditą.
Mūsų nuomone, Privalomojo sveikatos draudimo fondo 2018 metų konsoliduotųjų biudžeto vykdymo ataskaitų rinkinys visais reikšmingais atžvilgiais parengtas ir pateiktas pagal Lietuvos Respublikos teisės aktus, reglamentuojančius šio rinkinio sudarymą.

	

Pagrindas pareikšti besąlyginę nuomonę dėl konsoliduotųjų ataskaitų rinkinių

	Auditą atlikome pagal Valstybinio audito reikalavimus, tarptautinius audito standartus ir tarptautinius aukščiausiųjų audito institucijų standartus. Mūsų atsakomybė pagal šiuos standartus išsamiai apibūdinta šios išvados skyriuje „Auditoriaus atsakomybė už auditą“. Esame nepriklausomi nuo audituojamo subjekto pagal Valstybės kontrolės tarnybinės etikos kodeksą ir laikėmės kitų šiame kodekse nustatytų etikos reikalavimų.
Mes manome, kad mūsų surinkti audito įrodymai yra pakankami ir tinkami mūsų besąlyginei nuomonei dėl konsoliduotųjų finansinių ir biudžeto vykdymo ataskaitų rinkinių pagrįsti.

	

	

	Pabrėžtini dalykai dėl sutarčių su gydymo įstaigomis sudarymo 
Atkreipiame dėmesį į dalyką, kuris neturi įtakos nuomonei, tačiau yra svarbus. Pagal teritorinių ligonių kasų sutartis su gydymo įstaigomis dėl asmens sveikatos priežiūros paslaugų teikimo išleidžiama didžioji dalis fondo lėšų: 2018 m. vadovaujantis tokiomis sutartimis buvo paskirstyta 83,76 proc., arba 1 477,43 mln. Eur, biudžeto lėšų. 
Nustatėme reikšmingų neatitikčių teisės aktų nuostatoms ir reglamentavimo trūkumų sudarant sutartis su gydymo įstaigomis: penkios teritorinės ligonių kasos dėl ministerijos nenustatytų tvarkų (vaistams ir medicinos pagalbos priemonėms) ar skirtingai taikytų neaiškių, netikslių tvarkų nuostatų (slaugos, ambulatorinėms, stacionarinėms paslaugoms apmokėti, įskaitant derybų procesą) ar jų nesilaikydamos (slaugos, stacionarinėms, medicininės reabilitacijos ir sanatorinio gydymo paslaugoms apmokėti), sudarydamos sutartis su gydymo įstaigomis, veikė pagal skirtingus principus (ataskaitos 2.1 poskyris). 
Vadovybės atsakomybė už konsoliduotųjų ataskaitų rinkinius

	Valstybinės ligonių kasos prie Sveikatos apsaugos ministerijos vadovas yra atsakingas už Privalomojo sveikatos draudimo fondo konsoliduotųjų finansinių ataskaitų rinkinio parengimą ir teisingą pateikimą pagal Lietuvos Respublikos viešojo sektoriaus apskaitos ir finansinės atskaitomybės standartus, konsoliduotųjų biudžeto vykdymo ataskaitų rinkinio parengimą ir teisingą pateikimą pagal Lietuvos Respublikos teisės aktus, reglamentuojančius šio rinkinio sudarymą, bei tokią vidaus kontrolę, kokia, vadovybės nuomone, yra būtina siekiant parengti konsoliduotąsias finansines ir biudžeto vykdymo ataskaitas be reikšmingų iškraipymų dėl apgaulės ar klaidos.

	Auditoriaus atsakomybė už auditą

	Mūsų tikslas yra gauti pakankamą užtikrinimą dėl to, ar Privalomojo sveikatos draudimo fondo 2018 metų konsoliduotosios finansinės ir biudžeto vykdymo ataskaitos kaip visuma nėra reikšmingai iškraipytos dėl apgaulės ar klaidos, ir išleisti auditoriaus išvadą, kurioje pateikiama mūsų nuomonė. Pakankamas užtikrinimas – tai aukšto lygio užtikrinimas, o ne garantija, kad reikšmingą iškraipymą, jeigu jis yra, visada galima nustatyti auditu, kuris atliekamas pagal Valstybinio audito reikalavimus, tarptautinius audito standartus ir tarptautinius aukščiausiųjų audito institucijų standartus. Iškraipymai, kurių gali atsirasti dėl apgaulės ar klaidos, laikomi reikšmingais, jeigu galima pagrįstai numatyti, kad atskirai ar kartu jie gali turėti didelės įtakos vartotojų ekonominiams sprendimams, priimamiems remiantis finansinėmis ir biudžeto vykdymo ataskaitomis.
Išsamesnis auditoriaus atsakomybės apibūdinimas pateiktas Valstybės kontrolės interneto tinklalapyje adresu https://www.vkontrole.lt/page.aspx?id=8. Šis apibūdinimas yra sudedamoji auditoriaus išvados dalis.

	Valstybinio audito išvadą teikiame kartu su valstybinio audito ataskaita ir pridedame audituotus Privalomojo sveikatos draudimo fondo konsoliduotųjų finansinių ir biudžeto vykdymo ataskaitų rinkinius. 

